অভিষেক-কন্যা সম্পর্কে আপত্তিকর মন্তব্য মামলায় হাইকোর্টের দ্বারস্থ তিন অভিযুক্ত

কলকাতা: অভিষেক বন্দ্যোপাধ্যায়ের (Abhishek Banerjee) কন্যা সম্পর্কে আপত্তিকর মন্তব্যে হাততালির মামলায় ফের কলকাতা হাইকোর্টের (Calcutta High Court) দ্বারস্থ রেবেকা খাতুন ও রমা দাস। তাঁদের দাবি, পুলিশি হেফাজতে অত্যাচারের তদন্ত করুক সিট, আদালতের নজরদারিতে হোক তদন্ত এবং দোষীদের উপযুক্ত শাস্তির নির্দেশ দিক আদালত।

আরজি করের ঘটনার পর ডায়মন্ডহারবারে বিজেপির (BJP) একটি সভায় অভিষেক বন্দ্যোপাধ্যায়ের কন্যা সম্পর্কে আপত্তিকর মন্তব্য করেন এক বিজেপি নেত্রী। সেই বক্তব্যে হাততালি দিয়েছিলেন রেবেকা খাতুন ও রমা দাস সহ তিন জন। তাঁদের আটক করে পুলিশ। অভিযোগ উঠেছে, রেবেকাদের উপর যথেচ্ছ অত্যাচার করেছে পুলিশ (WB Police)।

আরও পড়ুন: হোলি থেকেই বঙ্গে তাপমাত্রার পরিবর্তন, জানাল আবহাওয়া দফতর

কলকাতা হাইকোর্টের দ্বারস্থ হন তিন অভিযুক্ত। বিচারপতি রাজর্ষি ভরদ্বাজ সিবিআই তদন্তের (CBI Probe) নির্দেশ দেন। পরবর্তীতে সেই নির্দেশকে চ্যালেঞ্জ জানিয়ে হাইকোর্টের ডিভিশন বেঞ্চে অ্যাপিল করে রাজ্য। ডিভিশন বেঞ্চও একক বিচারপতির নির্দেশই বহাল রাখে। রাজ্য শীর্ষ আদালতের দ্বারস্থ হয়। শীর্ষ আদালত সিবিআই তদন্তের নির্দেশ খারিজ করে সিট গঠনের নির্দেশ দেয়। সুপ্রিম কোর্টের (Supreme Court) নির্দেশে তিন আইপিএস অফিসারকে নিয়ে গঠিত হয় স্পেশাল ইনভেস্টিগেশন টিম। মামলা ফেরত পাঠানো হয় কলকাতা হাইকোর্টে।

শীর্ষ আদালতের ওই নির্দেশে ত্রুটি ধরা পড়ে। কারণ ওই নির্দেশে পুলিশ হেফাজতে অত্যাচারের কথার উল্লেখ ছিল না। শুধুমাত্র ওই মন্তব্য সংক্রান্ত বিষয়ের উল্লেখ ছিল। তাই ওই রায়ের পুনর্বিবেচনার আবেদন জানিয়ে রেবেকা খাতুন ও রমা দাস কলকাতা হাইকোর্টের দ্বারস্থ হয়েছেন। বিচারপতি জয়মাল্য বাগচী (Justice Jaymalya Bagchi) সুপ্রিম কোর্টের বিচারপতি হিসাবে নিযুক্ত হওয়ায় আবেদনকারীদের আইনজীবী প্রধান বিচারপতির দৃষ্টি আকর্ষণ করে মামলা দায়েরের অনুমতি চাইলেন। অনুমতি দিয়েছে প্রধান বিচারপতির ডিভিশন বেঞ্চ।